Aktar kmieni din il-ġimgħa, f'diskors li għamel fil-Parlament, il-Ministru għall-Finanzi Edward Scicluna esprima l-ottimiżmu tiegħu li l- credit rating ta' Malta se jitjieb, żvilupp li se jippermetti lil pajjiżna illi jħabbatha tajjeb ma' oħrajn fl-ogħla kategoriji. Mistoqsi mill-gazzetta KullĦadd dwar x'qiegħed jimmotiva dan l-ottimiżmu, Scicluna spjega li l-lingwagg partikolari tal-agenziji tar-rating jikxef sew l-ottimiżmu jew pessimiżmu tagħhom dwar kif ikunu qed jaħsbuha dwar l-ekonomija tagħna. "Dan imur lil hinn minn rimarki fuq aspetti specifiċi. Meta toħodhom flimkien tkun tista' tasal għall-konklużjoni tiegħek. Meta mbagħad tpoġġi r-rapporti li jinħarġu wara xulxin tkun tista' tagħraf il-progess li Malta qed tagħmel u li qiegħda timpressjona lil osservaturi barranin li xebgħu jisimgħu aħbarijiet koroh ta' pajjiżi oħra madwar id-dinja." Madankollu, minkejja li l-outlook jew l-andament tal-ekonomija mistenni għal quddiem jagħti l-ħjiel, il-Ministru għall-Finanzi ċċara li, biex wieħed ikun żgur dwar ir-rating li jmiss, irid jistenna li jsir u jkun ippubblikat. Id-dejn hu l-bidu u t-tmiem Meta staqsejnieh x'inhuma l-fatturi prinċipali li mistennijin jaffettwaw ir-rating ta' Malta b'mod pożittiv, Scicluna qal illi, meta tagħsar kollox ma' kollox ikollok tammetti li hu d-dejn. "Id-dejn hu l-bidu u t-tmiem. Huwa indikatur ta' falliment f'każ li jikber ħafna u indikatur li l-ekonomija għandha nifs u tiġbed l-investiment meta jibda' nieżel b'mod konvinċenti." Huwa spjega wkoll li, jekk u meta Malta tiġi upgraded tkun qed tindika lid-dinja li tkun telgħet f'league ogħla u li s-suċċess tagħha jkun imbagħad 'all round'. "Il-marda tad-dejn tkun intgħelbet b'mod konvinċenti. Kull investitur jibda jirrispetta lil pajjiżna bħala pajjiż b'saħħtu, modern u ddixxiplinat. S'intendi, il-Gvern li tant ħadem biex iġib dawn ir-riżultati ma jistax ma jkunx kuntent. Kuntent li dak li wiegħed ikun iwettqu."